Document ID: /fineweb-2-swissfilter-quality_10-filterrobots/filtered/02821.jsonl.gz/99

Dječja spisateljica Marica Milčec posjetila je učenike i učitelje Hrvatske nastave u Švicarskoj te od 19. do 21. Siječnja 2018. u prostorijama Hrvatske katoličke misije u Luzernu, u uredu HN u Dietikonu te u Hrvatskoj katoličkoj misiji u Bernu, omogućila jedinstven susret i upoznavanje sa svojim literarnim svijetom.
U prvom dijelu druženja književnica je kroz igru uključila učenike iz publike u zajedničko izvođenje igrokaza za roditelje i učitelje. Pri tom je do izražaja došla autoričina zaigranost i dječja maštovitost, koja nam šalje poruku kako treba prihvatiti njihov svijet i poticati njihovu radost istraživanja vlastitih mogućnosti. U drugom dijelu, nakon kviza znanja, autorica je pročitala nekoliko priča iz vlastite zbirke SVAKA JE MRVICA VAŽNA. Djeca su pozorno slušala i aktivno sudjelovala u prepričavanju i odgovarala na postavljena pitanja.
Zanimljivo druženje nastavilo se kreativno - edukacijskom radionicom, u kojoj su se učenici poigrali slovima glagoljice te okušali u pisanju svog imena na prethodno pripremljenoj podlozi. U pitanju je bila posebna tehnika oslikavanja obrazina (krinki) drvenim štapićima. Zanimljivo, poučno i kreativno druženje potrajalo je nekoliko sati uz veseli ugođaj i dječji smijeh. Cilj ovih susreta bio je poticanje djece HN u Švicarskoj na čitanje knjiga na materinskom jeziku od najranije dobi, te pobuđivanje i njegovanje ljubavi prema glagoljici kao našem hrvatskom nematerijalnom kulturnom dobru.